Udlændinge optræder hyppigt i voldtægtssager. To nye sager for retten i februar

Da en meget beruset 18-årig studerende låste sig ind i sin opgang på et kollegie i Københavns NV-kvarter slog en brutal voldtægtsforbryder til og væltede hende omkuld.

Han havde spottet pigen på gaden og var fulgt efter hende til kollegiet.

Den 18-årige prøvede flere gange at skubbe ham væk, men hun var så fuld, at hun ikke kunne gøre ret meget modstand.

Gennem cirka 70 minutter blev den 18-årige voldtaget flere gange, mens hun kastede op og lå med hovedet i sit eget bræk.

Det stoppede ikke voldtægtsmanden, som også udnyttede, at pigen var så fuld, at hun under en del af voldtægten faldt i søvn i opgangen.

Sådan beskrives voldtægten i anklageskriftet mod en 25-årig pakistaner, der skete den 30. september sidste år mellem klokken 03.20 og 04.30 i opgangen.

Et vidne fattede mistanke og slog alarm til politiet, der anholdt den 25-årige på fersk gerning i opgangen. Han har siddet varetægtsfængslet siden anholdelsen.

Han nægter sig skyldig i voldtægt, men politiet kræver ham udvist for bestandigt, hvis han ellers bliver fundet skyldig under retssagen den 2. februar ved retten på Frederiksberg.

Faktisk kom flere beboere hjem til kollegiet, mens den 18-årige og manden opholdt sig i opgangen. Beboerne fattede dog ikke mistanke om, at en voldtægt var i gang.

Udlændinge dømmes hyppigere for voldtægt

Berlingske beskrev den 16. januar en undersøgelse fra Danmarks Statistik som viste, at ikke-vestlige mænd i gennemsnit bliver dømt 1,76 gange hyppigere for voldtægt og blufærdighedskrænkelse end etnisk danske mænd.

Det betyder, at hvis danske mænd bliver dømt for 10 voldtægter, vil en lignende gruppe af ikke-vestlige indvandrere og efterkommere blive dømt for 18, skrev Berlingske.

Tallene var korrigeret af Danmarks Statistik for 'alder og socio-økonomiske forhold'. Men statistikken ser endnu værre ud, hvis man ser på de faktiske rå tal.

De siger, ifølge Berlingske, at ikke-vestlige indvandrere og efterkommere modtog 20,4 procent af dommene for voldtægt og blufærdighedskrænkelser, selv om de kun udgør 7,2 procent af den danske befolkning. De modtager altså knapt tre gange så hyppigt voldtægtsdomme som etnisk danske mænd.

Voldtægtssagen fra kollegiet, hvor den 25-årige, ifølge tiltalen, også stjal den 18-åriges iPhone til cirka 4000 kr. fra hendes taske, er den anden voldtægtssag på to dage ved retten på Frederiksberg, hvor den tiltalte er en udlænding.

Slået og sparket under voldtægt

Den 1. februar stilles en 43-årig mand fra Rwanda for retten for en meget brutal voldtægt mod en 39-årig kvinde, som han tidligere havde haft et forhold til.

Voldtægten skete den 25. november sidste år ved 23.30-tiden i kvindens lejlighed, hvor den 43-årige - ifølge anklageskriftet - tvang kvinden ned på gulvet, befølte hende på brysterne og i skridtet, hvorefter han slog hende flere gange i hovedet og truede med at slå hende ihjel.

Ifølge tiltalen, som den 43-årige nægter, tog han tøjet af kvinden og voldtog hende, hvorefter han slog hende flere gange i hovedet og sparkede eller trampede hende flere gange på kroppen, mens hun lå ned. Den 39-årige pådrog sig adskillige skader, lyder tiltalen.

Efter voldtægten stjal den 43-årige også kvindens pas og mobil fra lejligheden, lyder tiltalen. Den 39-årige anmeldte voldtægten til politiet dagen efter, og den 43-årige blev anholdt og varetægtsfængslet. Det er endnu uklart, om han skal kræves udvist, hvis han kendes skyldig.